་ཉིད་དུ་དེངས་ཤིག གང་དག་མི་འགྲོ་བ་དེ་དག་ནི་ཕྱག་ན་རྡོ་རྗེ་ཧཱུྃ་ཀཱ་ར་ཤིན་ཏུ་ཁྲོས་པ་ཡེ་ཤེས་ཀྱི་རྡོ་རྗེ་ཆེན་པོ་ཀུན་ནས་རབ་ཏུ་འབར་བས། མགོ་བོ་ཚལ་པ་བརྒྱར་འགས་པར་གྱུར་ཏ་རེ། ཞེས་ལན་གསུམ་དང་། སུམྦྷ་ནི་བརྗོད་ཅིང་། དེའི་དུས་སུ་རྡོ་རྗེ་གསོར་བ་དང་། དྲིལ་བུ་དཀྲོལ་བར་བྱ་ཞིང་བགེགས་རྣམས་རིང་དུ་བསྐྲད་པར་བསམ་མོ། །གདོང་ཅན་བརྒྱད་ཀྱི་འཆམ་བྱེད། མ་གྲུབ་ན་གཡས་དང་གཡོན་དུ་ལན་གསུམ་གསུམ་བསྐོར་བ་བྱས་པས་ཀྱང་འགྲུབ་པར་འགྱུར་རོ། །དེ་ནས། བདག་ཉིད་དཔལ་ཆེན་སྐུར་བསྒོམ་སྟེ། ཞེས་སོགས་བརྗོད། བཞི་པ་ནི། མགོན་པོ་དངོས་གྲུབ་འབྱུང་བའི་རྒྱུད་ལས། དེ་ནས་ལྷག་པར་གནས་པ་བརྩམས། །ས་འཛིན་ལྷ་མོ་ཉིད་མཆོད་པས། །བཀའ་བྱིན་ནས་ནི་ཐིམ་པར་བལྟ། །བུམ་པ་བཀྲ་ཤིས་ཡང་དག་ལྡན། །མ་ཉམས་མཚན་ཉིད་ལྡན་པ་ལྔ། །ཁ་ཚར་མ་ཉམས་རས་ཟུང་དཀྲི། །སྙིང་པོ་སྨན་དང་འབྲུ་ལྔ་སོགས། །སྤོས་དང་རིན་ཆེན་དག་གིས་བཀང་། །རྒྱུན་ཐག་ཆུ་ཡིས་གང་བ་དང་། །འབྲས་ལྡན་ཤིང་གི་ཁ་བརྒྱན་པའོ། །དེ་ནས་བསྲུང་བའི་འཁོར་ལོ་ཡིས། །བཀའ་ཡི་ཁྲོ་བོ་རྣམ་པར་བསྒོམ། །དཀྱིལ་འཁོར་དྲི་ཡི་ཐིག་ལེ་ལ། །མེ་ཏོག་གཅལ་བཀྲམ་ལྷ་རྣམས་ནི། །བསྐྱེད་ཅིང་མཆོད་ལ་གཉིས་མེད་བསྟིམ། །སོ་ཤིང་དོར་དང་ལྟས་བརྟགས་པ། །བསྲུང་སྐུད་ཀུ་ཤ་སྦྱིན་པར་བྱ། །དེ་ནས་སེམས་བསྐྱེད་སྡོམ་གནས་པས། །དམ་ཚིག་གསང་བ་སྦྱིན་པར་བྱ། །ཞེས་གསུངས་པས། སྟ་གོན་ལ། སའི་ལྷ་སྟ་གོན། བུམ་པ་སྟ་གོན། ལྷ་སྟ་གོན། སློབ་མ་སྟ་གོན་དང་བཞི་ལས། དང་པོ་ནི། སའི་ལྷ་སྟ་གོན་གོང་བཞིན་བྱེད། གཉིས་པ་ནི། རིན་པོ་ཆེའི་བུམ་པ་དཀར་པོ་རབ་ལྷ་གྲངས་དང་མཉམ་པ། འབྲིང་བདུན། ཐ་མ་གཉིས་ལ་སོགས་པ་གང་ཡང་རུང་བ་ལ། རྡོ་རྗེ་གྲི་གུག་བྲིས་པའི་མཐར། ཨོཾ་མ་ཧཱ་ཀཱ་ལ་ཧཱུྃ། ཞེས་པས་བསྐོར་བ་བྲིས་སམ་བཏགས་ལ། མགུལ་ཆིངས་ནག་པོ་ལ་ཨོཾ་བཛྲ་རཀྵ་རཀྵ་ཧཱུྃ། ཞེས་པའི་སྲོག་གསུམ་པས་བཅིངས། ཨོཾ་ཏཔྟེ་ཏཔྟེ་མ་ཧཱ་ཏཔྟེ་སྭཱ་ཧཱ། ལྷའི་ཆུ་བོ་གངྒ་དང་བུམ་པའི་ཆུ་གཉིས་རོ་གཅིག་ཏུ་གྱུར། ཞེས་བུམ་པ་གསུམ་གཉིས་ཆུས་དགང་། ཨོཾ་བཛྲ་ཙི་ཏྲ་ས་མ་ཡེ་ཧཱུྃ། ཞེས་ལྔ་ཚན་ལྔའི་བུམ་སྨན་བཏབ། ཨོཾ་བཛྲ་ཤེ་ཁ་ར་ཌ་རུ་ཌ་མ་ཌ་དེ་ཤཾ་བྷནྡྷ་བྷནྡྷ་སྭཱ་ཧཱ། ཞེས་པས་ཁ་རྒྱན་གཟུགས། མེ་ཏོག་ཚོམ་བུ་སོགས་ཀྱི་སྟེང་དུ་རང་ལ་ཕྱོགས་པར་བཞག དེའི་སྟེང་དུ་དུང་ཆོས་སམ་ཐོད་པའི་ནང་དུ་མཆོད་ཡོན་བཤམས། དེའི་ཁར་གཟུངས་ཐག་རྡོ་རྗེ་བཞག མཆོད་པ་ལྔ་དང་ནང་མཆོད་སོགས་བཀོད་པ་མཛེས་པར་བཤམས་ལ། ཞལ་བཞི་པའི་སྔགས་ཀྱིས་བསངས། སྭ་བྷཱ་ཝས་སྦྱངས་ལ། སྟོང་པའི་ངང་ལས་པཾ་ལས་པདྨ་ཨ་ལས་ཟླ་བ་རཾ་ལས་ཉི་མའི་དཀྱིལ་འཁོར་གྱི་སྟེང་དུ་བྷྲུྃ། བྷྲུྃ་ལས་རིན་པོ་ཆེའི་བུམ་པ་ལྟོ་བ་ལྡིར་བ། ཞབས་ཞུམ་པ། ཁ་གཡེལ་བ། མཆུ་འཕྱང་བ། རྩ་བ་ནག་པོ་མེད་པ། དཔག་བསམ་གྱི་ཤིང་གིས་ཁ་བརྒྱན་པ། མགྲིན་པར་རས་ཟུང་གི་དཀྲིས་པ་ལ་སོགས་པ་མཚན་ཉིད་ཐམས་ཅད་ཡོངས་སུ་རྫོགས་པའི་ནང་དུ། རིན་པོ་ཆེ་སྣ་ལྔ། སྨན་ལྔ། དྲི་ལྔ། འབྲུ་ལྔ། སྙིང་པོ་ལྔ། བདུད་རྩི་ལྔ་ལ་སོགས་པ་ནང་རྫས་དང་ལྡན་པ་དེ་ཉིད། ཕྱི་ནི་བུམ་པའི་རྣམ་པ་མཛེས་པ་ལ། །ནང་ནི་ཐར་པ་ཆེན་པོའི་གཞལ་ཡས་ཁང་། །སྣོད་ཀྱི་གཞལ་ཡས་གྲུ་བཞིའི་ཤར་ཕྱོགས་ནི། །ཀེ་ཀེ་རུ་ཡི་རང་བཞིན་དཀར་པོ་ལ། །ཞེས་པ་ནས། རྒྱལ་ཆེན་བཞི་པོ་སྐུ་བཞེངས་ཤིག །ཞེས་པའི་བར་བདག་བསྐྱེད་བཞིན་བྱས་ལ། ལས་བུམ་གྱི་གཞལ་ཡས་ཁང་གི་དབུས་སུ་པདྨ་དང་ཉི་མ་རོའི་གདན་གྱི་སྟེང་དུ། ཐུགས་ཀྱི་དཀྱིལ་ནས་སྤྲུལ་པ་ནི། །བྱ་རོག་གདོང་ཅན་ནག་པོ་ཆེ། །ཞལ་གཅིག་ཕྱག་ནི་གཉིས་པ་སྟེ། །གཡས་པ་བདུད་ཀྱི་གྲི་གུག་འཕྱར། །གཡོན་པ་བདུད་ཁྲག་དྲོན་མོ་གསོལ། །མི་མགོ་རློན་པའི་དོ་ཤལ་བྱས། །སྐུ་སྨད་སྟག་གི་ཤམ་ཐབས་དཀྲིས། །འགྱིང་ཞིང་འགྱིང་ཞིང་དགྲ་ལ་རོལ། །རྔམ་ཞིང་རྔམ་ཞིང་དགྲ་ཤ་ཟ། །སྤྱན་གསུམ་གདངས་མིག་གློག་ལྟར་འཁྱུག །རྒྱུ་མའི་ག་ཤལ་ལུས་བརྒྱན་ཞིང་། །ཁྲོ་ཞིང་ཁྲོ་ཞིང་བགེགས་ལ་རོལ། །ཧཱུྃ་ཧཱུྃ་ཕཊ྄་ཅེས་སྒྲ་སྒྲོགས་པས། །ལྷ་མིན་ཐམས་ཅད་བྱེར་བར་བྱེད། །ལེགས་ལྡན་ནག་པོ་ཁྲོ་བོའི་གཟུགས། །ལས་ཀྱི་མགོན་པོ་སྐུ་བཞེངས་ཤིག །ཅེས་བརྗོད་ལ། དེ་ནས་སྐུ་གསུང་ཐུགས་བྱིན་གྱིས་བརླབས་ནས་དབང་བསྐུར་རྒྱས་གདབ་ཀྱི་བར་གཏོར་ཆོག་བཞིན་ལ། ལས་བུམ་གྱི་ལས་མགོན་ལ་གཙོ་བོས་དབུ་བརྒྱན་པར་གྱུར་ཞེ་དང་། མཆོད་བསྟོད་རྒྱས་བསྡུས་ཅི་རིག་བྱས་ལ། བཟླས་པ་བྱ་བ་ནི། རང་གི་ཐུགས་ཀ་ནས་སྔགས་ཀྱི་ཕྲེང་བ་གཟུངས་ཐག་ལ་བརྟེན་ནས་བུམ་པའི་ལྷའི་ཐུགས་བརྒྱུད་བསྐུལ། ཐུགས་ཀ་ནས་འོད་འཕྲོས། དོན་གཉིས་བྱས། ཚུར་འདུས་ཐུགས་ཀའི་ཧཱུྃ་ལ་ཐིམ་པས། ཐུགས་ཀ་དང་སྦྱོར་མཚམས་ནས་བདུད་རྩིའི་རྒྱུན་བབས་བུམ་པ་གང་བར་བསམ་ལ་བཟླས་པ་ཅི་ནུས་བྱེད་ཅིང་། ལས་བུམ། ཨོཾ་ཀརྨ་མ་ཧཱ་ཀཱ་ལ་གུ་ན་ཧྲཱིཿད་ཧཱུྃ་ཕཊ྄། ཅེས་བཟླས་པ་བྱའོ། །མཐར་ཨཱ་ལི་ཀཱ་ལི་གསུམ་བརྗོད་ལ་དུང་ཆོས་ཀྱི་ཆུ་བུམ་པར་ལན་གསུམ་འབུལ། སླར་མཆོད་ཅིང་བསྟོད། འདོད་པའི་དོན་ལ་གསོལ་བ་གདབ། ཡིག་བརྒྱ་བརྗོད་ལ་བཟོད་པར་གསོལ། ཡེ་ཤེས་པ་གཤེགས་དམ་ཚིག་པ་ཞུ་བ་བུམ་པའི་ཆུ་དང་དབྱེར་མེད་དུ་གྱུར་བར་བསྒོམ་མོ། །གསུམ་པ་ནི། ལྷའི་གནས་རྣམས་སུ་ངེས་པར་བྱ་བའི་ཕྱིར། གཙོ་བོའི་གནས་སུ་གྲུ་བཞི་དང་། འཁོར་གྱི་གནས་རྣམས་སུ་དྲིའི་ཐིག་ལེ་ཟླུམ་པོར་བྱུག་ལ། ལྷའི་གོ་རིམ་དང་མཐུན་པའི་ཚོམ་བུ་ལྷ་གྲངས་དང་མཉམ་པ་འགོད། མཐའ་མཆོད་པས་བསྐོར་བ་བསང་སྦྱངས་གོང་བཞིན་བྱས། སྟོང་པའི་ངང་ལས། ར་ལས་སྐྱེས་པའི་ཁྲག་གི་རྒྱ་མཚོ་དང་། ཞེས་པ་ནས་མཆོད་བསྟོད་ཀྱི་བར་གཏོར་ཆོག་བཞིན་བྱས་ལ། པུས་མོ་བཙུག་ཤིང་སྤོས་དང་རྡོ་རྗེ་དྲིལ་བུ་འཛིན་པས་གཉིས་མེད་ཡེ་ཤེས་ལས་བྱུང་བ། ཁྱབ་བདག་བདག་ཉིད་དངོས་གྲུབ་ཅན། །སྟོན་པའི་གཙོ་བོ་ཡེ་ཤེས་མགོན། །ལྷ་མོ་ལྷ་གཅིག་ཡང་དག་སྦྱོར། །གང་ཞིག་ཕྱོགས་བཅུའི་དཔའ་བོ་དང་། །རིག་པའི་ལྷ་མོ་རྫུ་འཕྲུལ་ཅན། །ཐམས་ཅད་བདག་ལ་དགོངས་སུ་གསོལ། །སློབ་མ་ལ་ཡང་ཕན་པ་དང་། །ཁྱེད་རྣམས་ལ་ཡང་མཆོད་པའི་ཕྱིར། །རྡོ་རྗེ་ཅན་བདག་འདི་བཞེས་པས། །ནང་པར་དཀྱིལ་འཁོར་བྲི་བར་འཚལ། །རྗེས་སུ་བརྩེ་བས་ཉེར་དགོངས་ལ། །ཀུན་གྱིས་བྱིན་གྱིས་བརླབ་ཏུ་གསོལ། །ཞེས་ལན་གསུམ་བརྗོད། རྡོ་རྗེ་ཅན་ཞེས་པའི་སྐབས་སུ་རང་གི་གསང་མཚན་གཞུག་གོ །བཞི་པ་ལ་ཉན་པར་གདམས་པ་གསོལ་བ་གདབས་པ། སྤྲོ་བ་བསྐྱེད་པ། བུར་བྱ་བ། སོ་ཤིང་དོར་བ། ཁྱོར་ཆུ་སྦྱིན་པ། བསྲུང་སྐུད་བཅིངས་པ། ཀུ་ཤ་སྦྱིན་པ། ཆོས་བཤད་པ། སྡོམ་པ་འབོགས་པ་དང་བཅུ་ལས། དང་པོ་ནི། གསོལ་བ་གདབ་པའི་སློབ་མ་སོ་ཐར་གྱི་སྡོམ་པ་གང་རུང་དང་ལྡན་པ། ཟུང་དུ་མ་གྱུར་པ། ཡོལ་བའི་ཕྱི་རོལ་དུ་ལས་བུམ་གྱི་ཁྲུས་བྱས། གོས་གཙང་མ་གྱོན་པས་མེ་ཏོག་དང་། མཎྜལ་ཕུལ་ཕྱག་བྱས་ཐལ་མོ་སྦྱར་ཏེ་གྲལ་ལ་འཁོད་པ་ལ། གསང་སྔགས་དངོས་གྲུབ་དོན་གཉེར་གང་། །བསོད་ནམས་འདོད་པ་དེ་ལས་གཞན། །འཇིག་རྟེན་ཕ་རོལ་གཞོལ་བ་དང་། །ཁ་གཅིག་དཀྱིལ་འཁོར་འདིར་འཇུག་བྱེད། །འཇིག་རྟེན་གཞན་དོན་འདོད་པ་ཡི། །བློ་བཟང་དད་པ་ཆེར་བཅས་འཇུག །འཇིག་རྟེན་འདི་ཡི་འབྲས་སྤངས་ནས། །འཇིག་རྟེན་གཞན་དོན་ལ་དམིགས་ན། །འབད་པ་མེད་པར་འདི་འབྲས་འགྲུབ། །འདི་ནས་འཇིག་རྟེན་གཞན་གྱིས་མིན། །དེ་ཕྱིར་འཇིག་རྟེན་གཞན་དག་གིས། །དངོས་གྲུབ་དོན་དུ་ཡིད་བརྟེན་གྱིས། །ཞེས་བརྗོད། གཉིས་པ་ནི། དགའ་ཆེན་ཁྱོད་བདག་སྟོན་པ་སྟེ། །སློབ་དཔོན་ཁྱོད་ནི་དགོངས་སུ་གསོལ། །བྱང་ཆུབ་ཆེན་པོའི་ཚུལ་སྟོན་པ། །མགོན་པོ་ཆེན་པོར་བདག་འཚལ་ལོ། །དམ་ཚིག་དེ་ཉིད་བདག་ལ་སྩོལ། །བྱང་ཆུབ་སེམས་ཀྱང་བདག་ལ་རྩོལ། །སངས་རྒྱས་ཆོས་དང་དགེ་འདུན་ཏེ། །སྐྱབས་གསུམ་དག་ཀྱང་བདག་ལ་རྩོལ། །ཐར་པ་ཆེན་པོའི་གྲོང་མཆོག་ཏུ། །མགོན་པོས་བདག་ནི་གཞུག་ཏུ་གསོལ། །ཞེས་ལན་གསུམ་བརྗོད། གསུམ་པ་ནི། བུ་ཚུར་ཐེག་པ་ཆེན་པོ་ལ། །ཁྱོད་ནི་ཚུལ་ཆེན་སྣོད་ཡིན་ཏེ། །གསང་སྔགས་སྤྱོད་ཚུལ་ཆོ་ག་འདི། །
ཁྱེད་ལ་ཡང་དག་བསྟན་པར་བྱ། །རྫོགས་པའི་སངས་རྒྱས་གང་འདས་དང་། །དེ་བཞིན་གང་དག་མ་བྱོན་པ། །ད་ལྟར་བྱུང་བ་རྫོགས་སངས་རྒྱས། །འགྲོ་ལ་ཕན་ཕྱིར་བཞུགས་པ་རྣམས། །དེ་དག་ཀུན་གྱི་གསང་སྔགས་ཀྱིས། །ཆོ་ག་བཟང་པོ་འདི་མཁྱེན་པ། །དཔའ་བོ་བྱང་ཆུབ་ཤིང་དྲུང་དུ། །ཐམས་ཅད་མཁྱེན་པ་ཚེགས་མེད་བརྙེས། །གསང་སྔགས་སྦྱོར་བ་ཚད་མེད་དེས། །སྐྱོབས་པ་དཔལ་ལྡན་མགོན་པོ་ཡི། །བདུད་སྡེ་ཤིན་ཏུ་མི་བཟད་པའི། །དཔུང་ཆེན་དག་ཀྱང་འདི་ཡིས་བཅོམ། །འཇིག་རྟེན་རྗེས་འཇུག་བཅད་ནས་ནི། །འཁོར་ལོ་བསྐོར་ནས་མྱ་ངན་འདས། །དེ་བས་ཀུན་མཁྱེན་ཐོབ་བྱའི་ཕྱིར། །བུ་ཡི་བློ་གྲོས་འདི་གྱིས་ཤིག །ཅེས་བརྗོད། བཞི་པ་ནི། བདག་ཉིད་གཙོ་བོ་ཡབ་ཡུམ་དུ་གསལ་བའི་ཐུགས་ཀའི་འོད་ཟེར་གྱིས་སློབ་མ་བསྡུས་པ་ཞལ་དུ་ཞུགས། ཐུགས་ཀར་འོད་དུ་ཞུ་བ་རྡོ་རྗེ་ནོར་བུ་ནས་ཡུམ་གྱི་མཁར་བབས་པ་ལས་ཡེ་ཤེས་ཀྱི་མགོན་པོ་ཞལ་གཅིག་ཕྱག་བཞི་པའི་སྐུར་གྱུར་ཏེ། ཕྱིར་ཐོན་པ་ལས་སོ་སོའི་གདན་ལ་འཁོད་པར་བསམ་ལ། སློབ་དཔོན་གྱི་དྲི་བཟང་པོའི་ཆུ་དང་སྦྱར་བའི་རྡོ་རྗེ་ལག་པར་བཟུང་སྟེ་སློབ་མའི་སྙིང་ག་མགྲིན་པ་དཔྲལ་བ་རྣམས་སུ་ཐིག་ལེ་བྱུག་ཅིང་། ཧཱུྃ་ཨཱཿཨོཾ་ཞེས་བརྗོད་པས་སྙིང་གར་རྡོ་རྗེ་སྔོན་པོ་ཧཱུྃ་དང་། སློབ་མའི་གནས་གསུམ་གྱི་ཡི་གེ་རྡོ་རྗེ་སྔོན་པོ་ཧཱུྃ་དང་། མགྲིན་པར་པདྨ་དམར་པོ་ཨཱཿ དཔྲལ་བར་འཁོར་ལོ་དཀར་པོ་ཨོཾ་གྱིས་མཚན་པ། དེ་རྣམས་ལས་འོད་ཟེར་ཕྲོས་པས་སྐུ་གསུང་ཐུགས་ཀྱི་ལྷ་ཚོགས་སྤྱན་དྲངས་ཏེ། སློབ་མའི་གནས་གསུམ་གྱི་ཡི་གེ་ལ་གོ་རིམ་བཞིན་ཐིམ་པར་བསམ་ལ། ཨོཾ་ཨཱཿཧཱུྃ་ཞེས་བརྗོད་དོ། །དེ་དག་ལ་རྣམ་ལྔས་མཆོད། བདུད་རྩི་ལྕེ་ལ་བཞག ལྔ་པ་ནི། སའི་རྣམ་ལྔས་བྱུག་པའི་མཎྜལ་གྱི་སྟེང་དུ། ཚོམ་བུ་ལྔ་བཀོད་ལ། ལྕང་མའམ་ཤུགས་པ་སོགས་ཀྱི་ཤིང་མཐོ་གང་པ་རྩེ་མོ་མེ་ཏོག་གིས་བཅིངས་པ་ཐལ་མོ་སྦྱར་བའི་བར་དུ་སྦྱིན་པ་ཁ་ཤར་དང་བྱང་དུ་ལྟ་བས་སོ་ལ་ཤུད་དེ། ཨོཾ་བཛྲ་ཧ་ས་ཧ་ཞེས་པས་སྡིག་སྒྲིབ་ཐམས་ཅད་སྐྱུག་པར་བསམ་ཞིང་། རྩ་བ་ཐུར་དུ་བསྟན་པ་མཎྜལ་གྱི་སྟེང་དུ་དོར་བས་རྩེ་མོ་ཤར་ལྷོ་ནུབ་བྱང་རྣམས་སུ་བསྟན་ན་རིམ་པ་བཞིན་དུ་ཞི་བ་རྒྱས་པ་དབང་མངོན་སྤྱོད་རྣམས་འགྲུབ། མཚམས་སུ་བསྟན་ན་དངོས་གྲུབ་ཕྲན་ཚེགས་སྟེང་དུ་མཁའ་སྤྱོད། འོག་ཏུ་ས་སྤྱོད། རྩེ་མོ་རང་ལ་བསྟན་ན་མཆོག་གི་དངོས་གྲུབ་ཐོབ་པར་འགྱུར་ཞེས་ལུང་བསྟན། རྩ་བ་རང་ལ་བསྟན་ན་སྐལ་བ་མེད་པས་སྤོག་ཆོག་བྱ། དྲུག་པ་ནི། ཨོཾ་ཧྲི་བི་ཤུདྡྷ་སརྦ་དྷརྨཱ་སརྦ་པཱ་པཾ་ནི་ཙ་པཱ་ཤོདྡྷ་ཡ་སརྦྦ་བི་ཀལྤ་ན་ཨ་པ་ན་ཡ་ཧཱུྃ། ཞེས་དུང་ཆོས་ཀྱི་ཆུ་ཁྱོར་བར་བླུག་ཅིང་འཐུང་དུ་གཞུགས། ལྷག་མ་རྒྱབ་ཏུ་དོར། བདུན་པ་ནི། སྲད་བུ་སྔོ་དམར་གསུམ་དྲིལ་མདུད་པ་གསུམ་ལྡན་ལ་སྙིང་པོ་བཟླས་ཏེ་སྐྱེས་པའི་དཔུང་པ་གཡོན་དང་བུད་མེད་ཀྱི་དཔུང་པ་གཡས་ལ་བསྡམ་ཞིང་། ཨོཾ་བུད་དྷ་མཻ་ཏྲི་རཀྵ་རཀྵ་ཞེས་བརྗོད། བརྒྱད་པ་ནི། ཡི་གེ་གསུམ་ལས་སྐྱེས་པའི་ཀུ་ཤའི་ཆུན་པོ་ཆེ་ཆུང་གཉིས་ལ་ལས་མགོན་གྱིས་སྔགས་བཟླས་པ་སྔས་དང་སྟན་དུ་བྱིན་ལ་རྨི་ལམ་བརྟགས་སུ་གཞུག་གོ །དགུ་པ་ནི། འཇིག་རྟེན་དུ་ནི་ཀུན་མཁྱེན་དག །ཨུ་དུམ་ཝཱ་རའི་མེ་ཏོག་བཞིན། །རྒྱ་ལམ་ནའང་རེས་འགའ་ཞིག །འབྱུང་གྱུར་ཡང་ནི་མི་འབྱུང་ངོ་། །གསང་སྔགས་སྤྱོད་པའི་ཚུལ་འབྱུང་བ། །དེ་བས་ཀྱང་ནི་དཀོན་པ་སྟེ། །གང་གི་སེམས་ཅན་མཉམ་མེད་དོན། །མྱ་ངན་མི་འདའ་བྱེད་པར་ནུས། །བསྐལ་པ་བྱེ་བ་དུ་མ་རུ། །སྡིག་པ་བགྱིད་པར་གྱུར་པ་གང་། །དེ་ཀུན་དཀྱིལ་འཁོར་འདི་འདྲ་བ། །མཐོང་བས་བྱང་བར་འགྱུར་ལགས་ན། །གྲགས་པ་མཐའ་ཡས་སྔགས་བརྗོད་པའི། །ཚུལ་ན་གནས་ན་སྨོས་ཅི་དགོས། །
སྐྱོབ་པ་གསང་སྔགས་བཟླས་ན་ནི། །གོ་འཕངས་བླ་ན་མེད་པར་འགྱུར། །གང་དག་སྤྱོད་པ་མཆོག་འདི་ལ། །བློ་གྲོས་ཤིན་ཏུ་མི་གཡོ་ན། །དེ་དག་ཀུན་གྱི་ངན་འགྲོའི་རྒྱུན། །སྡུག་བསྔལ་ཀུན་འབྱུང་རབ་ཏུ་བཅད། །བདག་ཉིད་ཆེན་པོ་ཁྱེད་རྣམས་ཀྱིས། །རྙེད་པ་མཉམ་མེད་དེ་རིང་རྙེད། །གང་ཕྱིར་རྒྱལ་བ་སྲས་བཅས་པ། །བདག་ཉིད་ཆེན་པོ་ཀུན་གྱིས་ནི། །བསྟན་པ་འདི་ལ་ཁྱོད་རྣམས་ཀུན། །ཡོངས་སུ་བཟུང་སྟེ་སྐྱེ་བཞིན་པས། །དེ་ཕྱིར་ཁྱེད་རྣམས་ཐེག་ཆེན་ལ། །ལེགས་པར་སྐྱེས་པར་འགྱུར་བ་ཡིན། །ཐེག་པ་ཆེན་པོ་ཕྱིར་འབྱུང་པའི།། ལམ་མཆོག་འདི་ནི་དཔལ་དང་ལྡན། །ཁྱེད་རྣམས་དེ་རིང་དངོས་སུ་ནི། །རང་བྱུང་སྐལ་པ་ཆེན་པོ་པ། །འཇིག་རྟེན་ཐམས་ཅད་མཁྱེན་པ་ཡི། །དེ་བཞིན་གཤེགས་པ་ཉིད་དུ་འགྱུར། །ཞེས་གསུངས་ཏེ། དེ་དག་གི་དོན་འཇིག་རྟེན་དུ་གང་དཀོན་ན་ཨུ་དུམ་ཝ་རའི་མེ་ཏོག་འབྱུང་བ་དཀོན། དེ་ཡང་། ཡང་དག་པར་རྫོགས་པའི་སངས་རྒྱས་རེའམ་འཁོར་ལོས་སྒྱུར་བའི་རྒྱལ་པོ་རེ་འབྱུང་བའི་ཚེ་ན་ཨུ་དུམ་ཝཱ་ར་རེ་རེ་འབྱུང་སྟེ། སངས་རྒྱས་འབྱུང་བ་དེ་བས་ཀྱང་དཀོན་ཞིང་། དེ་བས་ཀྱང་གསང་སྔགས་ཀྱི་ཆོས་འབྱུང་བ་དཀོན་ཏེ། དེ་ཡང་ད་ལྟར་གྱི་སངས་རྒྱས་ཤ